**Τίτλος: Διαδραστική διδασκαλία των κοινωνικών επιστημών μέσω οπτικοακουστικών τεχνών.**

**Βασιλική Κατσαρού**

**M.A. Οικονομολόγος Εκπαιδευτικός Δευτεροβάθμιας Εκπαίδευσης**

[**vaskatsarou@gmail.com**](mailto:vaskatsarou@gmail.com)

**Περίληψη**

Η διδακτική μας πρόταση ακολουθεί την επιστημολογική αντίληψη για την ολιστική προσέγγιση της γνώσης και το πλαίσιο της εποικοδομητικής διάστασης και της κοινωνικοπολιτισμικής αλληλεπίδρασης στη διαδικασία της μάθησης. Υποστηρίζει τη συμμετοχή των μαθητών με ενεργό και συνεργατικό τρόπο και προωθεί ως μέθοδο την ομαδοσυνεργατική. Έχει σκοπό να βοηθήσει τους μαθητές να αναπτύξουν σχέσεις συνεργασίας και ουσιαστικής επικοινωνίας και να ανακαλύψουν τις ιδιαίτερες δυσκολίες των ανθρώπων με αναπηρίες, έτσι ώστε να αναπτυχθεί η ενσυναίσθηση και να καλλιεργηθεί ο σεβασμός. Επιδιώκουμε να αναπτύξουμε σχέσεις αλληλεγγύης και εμπιστοσύνης και να προωθήσουμε την αναγκαιότητα μιας άλλης προσέγγισης που θα μας οδηγήσει σε συμπεριφορές αντιρατσιστικές, δημοκρατικές και ανθρωπιστικές. Η ανάπτυξη της δημιουργικής παράλληλα με την κριτική σκέψη θεωρείται αφενός απαραίτητη προϋπόθεση για τη διαμόρφωση ενεργών πολιτών, συνειδητοποιημένων και χειραφετημένων, και αφετέρου αναγκαία ικανότητα για την αποτελεσματική και εύρυθμη λειτουργία των σύγχρονων κοινωνιών και την αντιμετώπιση των προκλήσεων στον 21ο αιώνα.

**Λέξεις Κλειδιά:** Βιωματική μάθηση, ενσυναίσθηση, αναπηρίες, κοινωνικές επιστήμες

**Abstract**

Our teaching proposal follows the epistemological thinking of the holistic approach of the knowledge and the context of constructive approach and socio-cultural interaction in the learning process. It supports the involvement of students in active and collaborative manner and promotes a method of cooperative teaching. It aims to help students develop relations of cooperation and effective communication and discover the particular difficulties of people with disabilities, in order to develop empathy and to cultivate respect. We seek to develop solidarity and trust and το promote the need for a different approach which will lead us to antiracist, democratic and humanitarian attitudes. The development of creativity alongside with critical thinking is considered both a prerequisite for the formation of active, conscious and emancipated citizens, furthermore a necessary capacity for the efficient and orderly functioning of the modern societies in order to address the challenges in the 21st century.

**Keywords:** Active learning, empathy, disabilities, social science

**Εισαγωγή**

Με την παρούσα διδακτική εφαρμογή επιχειρούμε να δώσουμε την ευκαιρία στους μαθητές να καλλιεργήσουν μία ολιστική σχέση με τον κόσμο ως σύνολο καταστάσεων και σχέσεων μέσα στις οποίες εμπλέκεται ένα υποκείμενο ενσαρκωμένο, ενεργό, σύγχρονο και προικισμένο με συναισθηματικότητα (Charlot, 1999: 122). Στην προσπάθειά μας αυτή και προκειμένου να ξεφύγουμε από την καλλιέργεια μιας εξωτερικής και μηχανικής σχέσης με τη γνώση, ακολουθήσαμε τις αρχές της βιωματικής μάθησης, η οποία δίνει έμφαση στο σημαντικό ρόλο που παίζει η εμπειρία στη διαδικασία της μάθησης, καθώς και στους δεσμούς μεταξύ της σχολικής τάξης, της καθημερινής ζωής των μαθητών και της κοινωνικής πραγματικότητας (Δεδούλη, 2002: 146).

Βασικός στόχος της παρούσας διδακτικής εφαρμογής, όπως αυτός ορίζεται και από το αναλυτικό πρόγραμμα σπουδών του μαθήματος της Πολιτικής Παιδείας για την πρώτη τάξη του γενικού λυκείου, είναι να διαμορφώσει έναν ελεύθερο, υπεύθυνο και ενεργό πολίτη, ο οποίος έγκαιρα και με επίγνωση θα κατανοήσει τη σημασία και την αξία της δημοκρατίας, θα σέβεται τους πολιτειακούς θεσμούς, θα αγαπά και θα αγωνίζεται για τη δημοκρατία και την πολιτεία. Η βιωματική μάθηση με την ενεργό συμμετοχή εμποδίζει τον αυταρχισμό που μπορεί να συνοδεύει την μαθησιακή διαδικασία και προωθεί ταυτόχρονα την ανάπτυξη της θετικής αυτοεικόνας των παιδιών ενδυναμώνοντας έτσι έμμεσα τόσο τη διάθεσή τους για μάθηση όσο και τα χαρακτηριστικά τους εκείνα που αντιτίθενται σε ολοκληρωτισμούς. Παράλληλα, η εργασία σε ομάδες ενισχύει την καλλιέργεια των συμμετοχικών και συνεργατικών αξιών και βοηθάει τους μαθητές να αποκτήσουν εμπιστοσύνη στην ικανότητά τους να μαθαίνουν, συνεπώς αποκτούν μεγαλύτερο έλεγχο στη ζωή τους και έτσι μπορούν να δράσουν προς την κατεύθυνση της κοινωνικής αλλαγής (Mezirow,1991: 197).

Η συγκεκριμένη διδακτική εφαρμογή αντλεί αρκετά στοιχεία και από τη θεωρία της Μετασχηματίζουσας Μάθησης. Αν και η συγκεκριμένη θεωρία αφορά κυρίως την εκπαίδευση ενηλίκων, θεωρούμε ότι οι σημερινοί έφηβοι, καθώς πλησιάζουν με γοργούς ρυθμούς προς την ενηλικίωση έχουν ως ένα βαθμό διαμορφώσει νοηματικούς συσχετισμούς με τους οποίους ερμηνεύουν συνθήκες, καταστάσεις και φαινόμενα και δια μέσου των οποίων αφομοιώνουν νέες εμπειρίες. Με την παρούσα διδακτική προσέγγιση επιδιώκεται η προοδευτική ανάπτυξη της ικανότητας των μαθητών να μετασχηματίζουν το πεδίο αναφορών τους έτσι ώστε να παραχθούν πιστεύω, γνώμες και κρίσεις περισσότερες αληθινές ή αιτιολογημένες και ταυτόχρονα να οδηγηθούν οι μαθητές σε μία κατεύθυνση περισσότερο περιεκτική, διαφοροποιημένη, ανοικτή σε άλλες οπτικές γωνίες και ολοκληρωμένα νοηματοδοτικά σχήματα η αξιοπιστία των οποίων τεκμηριώνεται διαμέσου της ορθολογικής συζήτησης και του κριτικού αναστοχασμού (Mezirow, 1991:7).

Για την επίτευξη των στόχων της παρούσας διδακτικής εφαρμογής επιλέχθηκε μεταξύ άλλων το εργαλείο της προσομοίωσης, η οποία επιτρέπει την ανασύσταση πραγματικών καταστάσεων και μιμείται καταστάσεις πραγματικής ζωής (Cash, 1983: 83). Παράλληλα, ένα μεγάλο κομμάτι της εφαρμογής υλοποιήθηκε εκτός των θυρών του σχολείου (outdoor education), καθώς η συγκεκριμένη διδακτική προσέγγιση ενισχύει την αυτοπεποίθηση των μαθητών και αναπτύσσει σε μεγαλύτερο βαθμό την ενσυναίσθηση, ευνοεί την ενεργό μάθηση και κινητοποιεί ακόμη και τους πιο αδιάφορους μαθητές, αφού τους δίνει νέους χώρους και τρόπους έκφρασης, πέρα των στενών πλαισίων της τυπικής μαθησιακής διαδικασίας.

**Στοιχεία Εφαρμογής**

Η διδακτική αυτή εφαρμογή υλοποιήθηκε από τους μαθητές της Α΄ Λυκείου του Πειραματικού Γενικού Λυκείου Πανεπιστημίου Κρήτης – Ρέθυμνο, στο πλαίσιο του μαθήματος της Πολιτικής Παιδείας, κατά το εαρινό εξάμηνο του σχολικού έτους 2015-2016. Στην εφαρμογή συμμετείχαν δέκα μαθητές οι οποίοι ολοκλήρωσαν την εργασία σε οκτώ δίωρες συναντήσεις, εντός και εκτός σχολικού ωραρίου. Η υλοποίηση της διδακτικής εφαρμογής και εκτός σχολικού ωραρίου κρίθηκε απαραίτητη προκειμένου να επιτευχθεί το άνοιγμα του σχολείου προς την κοινωνία και η ενεργός συμμετοχή των μαθητών στην εκπαιδευτική διαδικασία, κάτι που πολλές φορές είναι απαγορευτικό στα στενά πλαίσια του ωρολογίου προγράμματος, το οποίο δεν αφήνει περιθώρια στους μαθητές να οριοθετήσουν το δικό τους χωροχρόνο και να χαράξουν το δικό τους σχέδιο μαθήματος, το οποίο θα εκφράζει και θα ανταποκρίνεται στις ανάγκες και τους προβληματισμούς τους.

Οι στόχοι της παρούσας αυτής διδακτικής εφαρμογής υπήρξαν οι ακόλουθοι: να αναγνωρίζουν και να διατυπώνουν οι μαθητές τις θεμελιώδεις αξίες της Ευρωπαϊκής Ένωσης, να αναπτύξουν ικανότητες αυτογνωσίας και δεξιότητες ενσυναίσθησης. να αναγνωρίζουν και να σέβονται τη διαφορετικότητα, να αναγνωρίζουν και να επιδεικνύουν τα προβλήματα που αντιμετωπίζουν τα άτομα με αναπηρίες, να συνειδητοποιήσουν ότι είναι μέλη μιας ομάδας, η οποία χαρακτηρίζεται τόσο από ομοιότητες όσο και από διαφορές, να καλλιεργήσουν την αίσθηση του ανήκειν σε διαφορετικές ομάδες, να ενθαρρυνθούν για την υιοθέτηση συμπεριφορών που προάγουν την αποδοχή του διαφορετικού, να αποκτήσουν θετική αυτοαξιολόγηση, συνείδηση του ρόλου τους στην ομάδα και το αίσθημα της ασφάλειας, να εξοικειωθούν με τη χρήση νέων τεχνολογιών, να παράγουν ένα πρωτότυπο οπτικοακουστικό προϊόν.

**Διδακτικά Βήματα**

Βασική επιδίωξη κατά την υλοποίηση της συγκεκριμένης διδακτικής εφαρμογής υπήρξε η ένταξη εναλλακτικών μαθητοκεντρικών μεθόδων προσέγγισης της γνώσης στη διδακτική πρακτική που βασίζονται σε τεχνικές ανάπτυξης δημιουργικής σκέψης και σε παιδαγωγικές θεωρίες βιωματικής και εμπλαισιωμένης μάθησης.

***Αφόρμιση***

Για την αφόρμιση των μαθητών επιλέχθηκε η ταινία μικρού μήκους με τίτλο «Pet Shop – [Κατάστημα Ζώων](https://youtu.be/xt0i-L6df5Y)» (Μιχαλήλ-Γαβριήλ Ζενέλης, 2008). Οι μαθητές παρακολούθησαν την ταινία και στη συνέχεια αφέθηκαν ελεύθεροι να εκφράσουν τις εντυπώσεις και τα συναισθήματά τους με τη μέθοδο του καταιγισμού των ιδεών. Στη συνέχεια, οι μαθητές σε ομάδες μελέτησαν το πόρισμα του Συνηγόρου του Πολίτη σχετικά με τα προβλήματα στην πρόσβαση στην εκπαίδευση των παιδιών με αναπηρίες (Συνήγορος του Πολίτη, 2015). Μετά και από την μελέτη του πορίσματος έγινε εμφανές, ότι οι απόψεις των μαθητών σχετικά με τα άτομα με αναπηρίες διακατέχονταν από αντικειμενοποίηση. Οι μαθητές βλέπανε τον αποκλεισμό των ατόμων με αναπηρίες, ο οποίος παράγεται από την κοινωνική αλληλεπίδραση, ως μία αμετάβλητη κατάσταση, πέρα από τον ανθρώπινο έλεγχο (Mezirow, 1990: 12). Κρίθηκε, λοιπόν, απαραίτητο ο σχεδιασμός μίας σειράς παιδαγωγικών δραστηριοτήτων προκειμένου οι μαθητές να αναθεωρήσουν ή/και να ανασκευάσουν τις (πιθανώς) εσφαλμένες αντιλήψεις τους, έτσι ώστε να προχωρήσουν στη συγκρότηση μιας ικανοποιητικότερης, καλύτερα οργανωμένης και ταξινομημένης εικόνας του κόσμου (Παληός, 2003: 78).

***Δραστηριότητες 1ης συνάντησης***

Στη διάρκεια της 1ης Συνάντησης έγινε στους μαθητές μία παρουσίαση σχετικά με τις αξίες της Ευρωπαϊκής Ένωσης (Ε.Ε) και το Χάρτη Θεμελιωδών Δικαιωμάτων της Ε.Ε Η παρουσίαση αυτή πραγματοποιήθηκε εντός σχολικού ωραρίου, καθώς το αντικείμενό της αποτελεί κομμάτι της διδακτέας ύλης με βάση το αναλυτικό πρόγραμμα του μαθήματος της Πολιτικής Παιδείας. Μετά την παρουσίαση ακολούθησε μία δραστηριότητα εμπέδωσης και επανάληψης.

***Kahoot***  
Οι μαθητές στο εργαστήριο πληροφορικής κλήθηκαν να παίξουν σε ομάδες ένα quiz το οποίο έχει δημιουργηθεί με το εκπαιδευτικό λογισμικό του Kahoot ([https://getkahoot.com](https://getkahoot.com/)). Το συγκεκριμένο είδος παιχνιδιού ενδείκνυται για την επανάληψη και εμπέδωση της ύλης, αλλά και την ενεργοποίηση – κινητοποίηση και ενίσχυση της συμμετοχής των μαθητών. Για τη συγκεκριμένη δραστηριότητα δημιούργησα το quiz το οποίο μπορείτε να αναζητήσετε στην ιστοσελίδα του Kahoot ως [European Union by vaskatsarou.](https://create.kahoot.it/share/european-union/1879c0f6-04a4-425d-b6a1-5f4db4137fff)

***Δραστηριότητες 2ης συνάντησης***

Στη διάρκεια της δεύτερης συνάντησης πραγματοποιήθηκαν δραστηριότητες - παιχνίδια συνεργασίας, εμπιστοσύνης και επικοινωνίας, μέσα από τα οποία στόχος υπήρξε οι μαθητές να ανακαλύψουν τις ομοιότητες και τις διαφορές τους και να αισθανθούν οικείοι και αλληλέγγυοι με τους συμμαθητές τους. Οι ομαδοσυνεργατικές αυτές δραστηριότητες είναι ασκήσεις βιωματικής ενσυναίσθησης, που εμπλέκουν ενεργητικά όλους τους συμμετέχοντες και ισχυροποιούν τη δυναμική της ομάδας. Συγκεκριμένα, επιλέχθηκαν οι δραστηριότητες: «Το κρεμμύδι της ομοιότητας/διαφορετικότητας» και «Οι ομάδες των άλλων», όπως αυτές παρουσιάζονται από τα διδακτικά σενάρια του Ιδρύματος της Βουλής των Ελλήνων στην ενότητα «Διαφορετικότητα: Δικαίωμα και Κατάκτηση» (Ίδρυμα της Βουλής των Ελλήνων, 2014)

***Δραστηριότητες 3ης συνάντησης***

Κατά τη διάρκεια της 3ης συνάντησης οι μαθητές ήρθαν σε επαφή με τον κο Δημήτρη Τσαχάκη, πρόεδρο του Σωματείου Ατόμων με Αναπηρία ΑμεΑ Νομού Ρεθύμνης, με τον οποίο συνομίλησαν και από τον οποίο πήραν πολλές πληροφορίες, καθώς επίσης και στατιστικά στοιχεία σχετικά με τον αριθμό των ατόμων με αναπηρία που διαβιούν στο Νομό Ρεθύμνου, τα προβλήματα που αντιμετωπίζουν και τη δράση του Σωματείου για την επίλυση των προβλημάτων αυτών. Η συνάντηση αυτή μας βοήθησε ιδιαίτερα στον περεταίρω σχεδιασμό της ερευνητικής εργασίας, καθώς ο κος Τσαχάκης μας επισήμανε τα συγκεκριμένα προβλήματα στα οποία θα πρέπει να εστιάσουμε και να αναδείξουμε. Επιπλέον, μας κατατόπισε σχετικά με το σημαντικό έργο της δημοτικής αρχής για την επίλυση των προβλημάτων αυτών.

***Δραστηριότητες 4ης και 5ης συνάντησης***

Οι συναντήσεις αυτές πραγματοποιήθηκαν εκτός σχολικού ωραρίου. Οι μαθητές, σε ομάδες 4-5 ατόμων, επισκέφθηκαν διαδοχικά σχολεία της πόλης του Ρεθύμνου, με στόχο να καταγράψουν τις δυσκολίες που αντιμετωπίζουν τα άτομα με αναπηρίες, τόσο όσον αφορά την κίνησή τους μέσα στην πόλη του Ρεθύμνου, όσο και την πρόσβασή τους στις σχολικές μονάδες της δευτεροβάθμιας εκπαίδευσης.

Προκειμένου να ενισχυθεί η βιωματική μάθηση των μαθητών και η ενσυναίσθηση, οι μαθητές που συμμετείχανε μπήκανε κυριολεκτικά στη θέση ενός ατόμου με αναπηρίες, καθώς ένας μαθητής ακολούθησε την ομάδα φορώντας ωτοασπίδες (κωφός), ένας άλλος έχοντας τα μάτια του δεμένα (τυφλός) και ένας τρίτος σε αναπηρικό αμαξίδιο (κινητικά προβλήματα). Οι μαθητές διέθεταν ο καθένας από μία «κάρτα ΣΟΣ» την οποία και μπορούσαν να επιδεικνύουν σε κάθε περίπτωση που αδυνατούσαν να ακολουθήσουν την ομάδα. Η όλη δράση κινηματογραφήθηκε. Την ομάδα ακολούθησε και ένας μαθητής ως παρατηρητής, ο οποίος κατέγραφε σε Φύλλο Εργασίας τα προβλήματα και τις αντιξοότητες με τις οποίες έρχονταν αντιμέτωπα τα άτομα με αναπηρίες.

Στο τέλος κάθε δράσης υπήρξε κριτικός αναστοχασμός. Οι μαθητές συμπλήρωναν τα Φύλλα Εργασίας και στη συνέχεια, σε κύκλο, μιλούσαν για την εμπειρία τους και τα συναισθήματα που βίωσαν. Η διαδικασία του κριτικού αναστοχασμού αποτελεί απαραίτητο συμπλήρωμα των βιωματικών δράσεων, ώστε οι μαθητές να μπορέσουν να οργανώσουν την εμπειρία τους. Με τον τρόπο αυτό δίνεται στους μαθητές ο απαραίτητος χρόνος και το έναυσμα να σκεφτούν τι έκαναν, ποιες δυσκολίες αντιμετώπισαν, πόσες φορές αναγκάστηκαν να σηκώσουν τη κάρτα Σ.ΟΣ, τι έμαθαν και κυρίως πως ένιωσαν. Μέσω της διαδικασίας του κριτικού αναστοχασμού οι βιωματικές δράσεις δεν αποτέλεσαν αποσπασματικές εμπειρίες για τους συμμετέχοντες μαθητές, αλλά μετασχηματίστηκαν και δόμησαν μια «γνώση βάθους» για τον κόσμο και την πραγματικότητα που τους περιβάλλει (Κλεάνθους, 1952: 330). Η στοχαστική ερμηνεία των εμπειριών επέτρεψε να διορθωθούν οι στρεβλώσεις στο συλλογισμό και στη στάση των μαθητών όσον αφορά τα άτομα με αναπηρίες. Η αλλαγή των απόψεων των μαθητών επετεύχθη καθώς οι μαθητές επαναδιατύπωσαν κριτικά το αντιληπτικό τους σύστημα και τις προσωπικές τους ιδεολογίες, ώστε να πετύχουν μια πιο περιεκτική, οξυδερκή, διαπερατή και ολοκληρωμένη οπτική που τους επέτρεψε να εντάξουν καλύτερα τις νέες τους εμπειρίες (Mezirow, 1991: 7). Ο εκπαιδευτικός συντόνιζε τη διαδικασία της ορθολογικής συζήτησης, ενθάρρυνε και ενεργοποιούσε τους μαθητές να εκφραστούν, δημιουργώντας και εξασφαλίζοντας για τον κάθε έναν από αυτούς ένα ελεύθερο πεδίο δράσης και έκφρασης, μέσα στο οποίο κατέστη δυνατή η ανίχνευση, η μελέτη και η καλλιέργεια ποικίλων συναισθημάτων, αλλά και η εξέταση στοιχείων, η αξιολόγηση συμπερασμάτων και η επίλυση διαφωνιών (Mezirow, 2000).

***Δραστηριότητες 6ης - 7ης και 8ης συνάντησης***

Ένας από τους στόχους της παρούσας διδακτικής εφαρμογής ήταν και ο οπτικός γραμματισμός (visual literacy) των μαθητών μέσα από τη δημιουργία ενός πρωτότυπου οπτικοακουστκού προϊόντος. Με τον τρόπο αυτό, οι μαθητές μετασχημάτισαν τις εμπειρίες τους, παράγοντας οπτικές έννοιες και μηνύματα και έτσι ανέπτυξαν την αισθητική τους ικανότητα και απέκτησαν αυτοπεποίθηση, καθώς έγιναν οι ίδιοι δημιουργοί. Παράλληλα, μέσα από τη δημιουργία ενός οπτικοακουστικού προϊόντος, οι μαθητές κατανόησαν σε μεγαλύτερο βαθμό το νόημα των εμπειριών τους, καθώς κατά τη διάρκεια των συγκεκριμένων συναντήσεων, αναδείχθηκαν οι απεριόριστες εκφάνσεις που περιείχε το ζήτημα, ανιχνεύτηκαν σε βάθος τα συναισθήματα των μαθητών και καλλιεργήθηκε μια αντικομφορμιστική στάση ικανή να αντιτεθεί σε αλλοτριωτικές καταστάσεις της κοινωνικής πραγματικότητας (Κόκκος, 2009: 82).

Οι συναντήσεις για τη δημιουργία του οτικοακουστικού προϊόντος πραγματοποιήθηκαν εκτός σχολικού ωραρίου στο εργαστήριο πληροφορικής του σχολείου. Οι μαθητές σε ομάδες των 3 ατόμων κλίθηκαν να μοντάρουν τα πλάνα των κινηματογραφικών λήψεων, χρησιμοποιώντας ένα απλό πρόγραμμα μοντάζ, όπως το Windows Movie Maker. Ο εκπαιδευτικός φρόντισε το σχηματισμό των ομάδων, ώστε σε κάθε ομάδα να υπάρχει ένας μαθητής εξοικειωμένος με τη χρήση νέων τεχνολογιών. Κάθε μία από τις 3 ομάδες παρέδωσε ένα ολιγόλεπτο βίντεο 1,5-2,5 λεπτών. Τα ολιγόλεπτα αυτά βίντεο ενοποιήθηκαν, ώστε να δώσουν το τελικό οπτικοακουστικό προϊόν της δράσης. Παράλληλα, μία ομάδα ασχολήθηκε με τη συγγραφή του κειμένου της αφήγησης που επένδυσε ηχητικά το βίντεο και την επιλογή των μουσικών κομματιών. Στην 8η και τελευταία συνάντηση ηχογραφήθηκε και να ενσωματώθηκε στο βίντεο το κείμενο της αφήγησης. To οπτικοακουστικό προϊόν της διδακτικής εφαρμογής υπάρχει αναρτημένο [εδώ](https://youtu.be/6zR88aiV14c).

Η διδακτική εφαρμογή ολοκληρώθηκε με την προβολή του βίντεο σε μία ανοιχτή εκδήλωση του σχολείου στην τοπική κοινωνία, ώστε οι μαθητές να μπορέσουν να επικοινωνήσουν το προϊόν της εργασίας τους. Η διαδικασία αυτή ενίσχυσε ακόμη περισσότερο την αυτοεκτίμηση των μαθητών, καθώς τους επέτρεψε να μετασχηματίσουν την εμπειρία τους σε δράση υπέρ των ατόμων με αναπηρίες και να γίνουν οι ίδιοι πομποί αντιρατσιστικών μηνυμάτων και παραδείγματα ενεργών, δημοκρατικών και αλληλέγγυων πολιτών.

**Υλικό που χρησιμοποιήθηκε**

Για την υλοποίηση των δραστηριοτήτων της συγκεκριμένης διδακτικής εφαρμογής χρησιμοποιήσαμε τα εξής υλικά και μέσα: φύλλα χαρτί, φωτοτυπίες, ηλεκτρονικός υπολογιστής, βιντεοπροβολέας και σύνδεση στο διαδίκτυο, μαντήλια, ωτοασπίδες, μπαστούνι, αναπηρικό αμαξίδιο, βιντεοκάμερα για την κινηματογράφηση της βιωματικής δράσης, το εργαστήριο υπολογιστών του σχολείου και κινητά τηλέφωνα για την ηχογράφηση της αφήγησης, προγράμματα μοντάζ (Windows Movie Maker, Power Director 10) για την παραγωγή του οπτικοακουστικού προϊόντος.

**Αξιολόγηση**

Μετά το πέρας της κάθε συνάντησης οι μαθητές συμπλήρωναν φύλλα αξιολόγησης με τα οποία αξιολογούσαν τη συμμετοχή τους στην ομάδα, αλλά και την κάθε δράση ξεχωριστά. Επιπρόσθετα, οι μαθητές συμπλήρωσαν ένα τελικό φύλλο αξιολόγησης που αφορούσε την αξιολόγηση συνολικά της διδακτικής εφαρμογής. Μετά την ανάλυση των φύλλων αξιολόγησης διαφαίνεται ότι οι μαθητές δείχνουν μία προτίμηση στις βιωματικές δραστηριότητες, τις οποίες αξιολογούν με υψηλότερο βαθμό σε σχέση με τις κλασικές δασκαλοκεντρικές μεθόδους διδασκαλίας. Ενδιαφέρον είναι ότι οι μαθητές οι οποίοι συμμετείχαν στην προσομοίωση στο ρόλο του ατόμου με κινητικά προβλήματα ή του τυφλού, βαθμολογούν υψηλότερα την ενεργό συμμετοχή τους στην ομάδα, σε σχέση με τους μαθητές οι οποίοι υποδύθηκαν τους ρόλους του παρατηρητή ή του κωφού. Στο ίδιο συμπέρασμα καταλήγουμε και αν εξετάσουμε τους δείκτες συναισθηματικής εμπλοκής των μαθητών στη διαδικασία, με χαρακτηριστική την περίπτωση της μαθήτριας η οποία χειριζόταν την κάμερα και η οποία βαθμολόγησε αρκετά χαμηλότερα τις σχετικές με τη συναισθηματική εμπλοκή ερωτήσεις. Όσον αφορά τη διαδικασία του μοντάζ, παρά την απογοητευτική αξιολόγηση της πρώτης συνάντησης, στη συνέχεια καθώς οι μαθητές εξοικειωνότανε με τα τεχνικά χαρακτηριστικά του προγράμματος και επέλυαν τις τεχνικές δυσκολίες που παρουσιάζονταν, φαίνεται ότι διασκέδασαν με την όλη διαδικασία και αξιολογούν τις γνώσεις που αποκόμισαν στο συγκεκριμένο τομέα τις πλέον χρήσιμες για τη μελλοντική τους σταδιοδρομία. Ιδιαίτερα θετικά αξιολογείται και η διδακτική εφαρμογή στο σύνολό της με όλους τους μαθητές να δηλώνουν ότι ευχαρίστως θα συμμετείχαν ξανά σε μία παρόμοια δράση, παρά το γεγονός ότι 8 από τους 10 θα επιθυμούσαν να υποδυθούν ένα διαφορετικό ρόλο. Τέλος, μετά την προβολή του βίντεο στην ολομέλεια της τάξης και το σχετικό ερωτηματολόγιο που συμπλήρωσε το σύνολο των μαθητών διαφαίνεται ευκρινώς η αλλαγή στάσεων, πεποιθήσεων και συμπεριφορών ως προς την αντιμετώπιση των ατόμων με αναπηρία, καθώς 17 από τους 20 μαθητές θεωρούν ότι ο αποκλεισμός των ατόμων με αναπηρία είναι ένα κοινωνικό φαινόμενο και όχι μία αμετάβλητη κατάσταση πέρα από τον ανθρώπινο έλεγχο.

**Συμπεράσματα**

Μετά και από τη διαδικασία της αξιολόγησης, μπορούμε να συμπεράνουμε ότι ο τρόπος με τον οποίο σχεδιάστηκε η παρούσα διδακτική εφαρμογή, κατέστησε σε μεγάλο βαθμό δυνατή την υλοποίηση των αρχικά επιδιωκόμενων στόχων της. Ωστόσο, θα ήταν προτιμότερο η όλη εκπαιδευτική δράση να είχε σχεδιαστεί για να υλοποιηθεί κατά τη διάρκεια ολόκληρου του σχολικού έτους και όχι μόνο κατά τη διάρκεια του δευτέρου τετραμήνου, προκειμένου να εμπλακούν περισσότεροι μαθητές, αλλά και για να πραγματοποιηθούν οι επιμέρους δράσεις ομαλά και χωρίς την πίεση χρόνου που αντιμετωπίσαμε, καθώς προχωρούσαμε προς τη λήξη των μαθημάτων και την έναρξη των εξετάσεων. Οι χρονικοί περιορισμοί του ωρολογίου σχολικού προγράμματος και το βαρύ πρόγραμμα εξωσχολικών μαθημάτων των μαθητών του λυκείου, είναι κάτι που θα πρέπει να ληφθεί σοβαρά υπόψη κατά το σχεδιασμό παρόμοιων δράσεων στο μέλλον.

Συμπερασματικά, θα μπορούσαμε να υποστηρίξουμε ότι στόχος κάθε εκπαιδευτικής προσπάθειας είναι να δημιουργήσει περισσότερο ελεύθερα και ολοκληρωμένα άτομα, τα οποία θα συμβάλλουν ενεργά και υπεύθυνα στη δημιουργία μιας καλύτερης, δικαιότερης και αλληλέγγυας κοινωνίας. Σύμφωνα με τον Mezirow, η ανθρώπινη αίσθηση της ελευθερίας σχετίζεται με το στοχασμό και την αυτοπροσαρμοζόμενη ισχύ της σκέψης και συνεπώς, μία κεντρική διεργασία είναι αυτή με την οποία αξιολογούμε και επαναξιολογούμε τους λόγους που υποστηρίζουν τον τρόπο που σκεφτόμαστε, αισθανόμαστε και πράττουμε, μία διαδικασία η οποία, κατά τη γνώμη μου, θα πρέπει να ξεκινάει από την εφηβική ηλικία. Με την παρούσα διδακτική εφαρμογή πιστεύουμε ότι καταφέραμε να συμβάλουμε προς αυτή την κατεύθυνση, βοηθώντας τους μαθητές να μάθουν να αποφασίζουν με περισσότερη αντίληψη για το τι είναι σωστό, καλό και όμορφο και να μπορούν να ενσυναισθάνονται και να διαπραγματεύονται τους δικούς τους σκοπούς, τις δικές τους αξίες, πεποιθήσεις, προδιαθέσεις, κρίσεις και συναισθήματα παρά να ενεργούν με αυτά των άλλων (Mezirow, 2003).

**Αναφορές**

Charlot, B. (1999). *Η σχέση με τη γνώση,* Αθήνα: Μεταίχμιο.

Cash, K. (1983). *Designing and using simulation for training.* Technical Note, 20, Massachusetts Univ.: Amherst.

Δεδούλη, Μ. (2002). Βιωματική μάθηση – Δυνατότητες αξιοποίησης της στο πλαίσιο της Ευέλικτης Ζώνης. *Επιθεώρηση Εκπαιδευτικών Θεμάτων τ.6* 145-159. Αθήνα: Παιδαγωγικό Ινστιτούτο

Ζενέλης, Μ. (2008). Pet Shop – Ταινία μικρού μήκους (Διαθέσιμο: <https://www.youtube.com/watch?v=bEIx-ioVN90> προσπελάστηκε στις 25/7/2016)

Ίδρυμα της Βουλής των Ελλήνων για τον Κοινοβουλευτισμό και τη Δημοκρατία (2014). Πρόγραμμα Δημοκρατία και Εκπαίδευση (Διαθέσιμο: <http://foundation.parliament.gr> προσπελάστηκε στις 25/7/2016)

Κλεάνθους – Παπαδημητρίου, Μ. (1952). *Η Νέα Αγωγή. Θεωρία και Μέθοδοι.* Αθήνα

Κόκκος, Α. (2009). Ανάπτυξη της Δημιουργικότητας μέσα από την επαφή με την Τέχνη. *1ο Πανελλήνιο Διεπιστημονικό Συνέδριο Τέχνης και Περιβαλλοντικής Εκπαίδευσης 29-31 Μαΐου 2009*

Mezirow, J. (1990). *Fostering Critical Reflection in Adulthood.* San Francisco: Jossey-Bass.

Mezirow, J. (1991). *Transformative Dimensions of Adult Learning.* San Francisco: Jossey-Bass.

Mezirow, J. (2000). *Learning as a transformation: Critical perspectives on a theory in progress.* San Francisco: Jossey-Bass.

Mezirow, J. (2003). Transformative learning as discourse. *Journal of Transformative Education*, *1*(1), 58-63

Παληός, ζ. (2003). Θεωρίες μάθησης και μάθηση ενηλίκων. *Εκπαιδευτικό υλικό για τους Εκπαιδευτές Θεωρητικής Κατάρτισης, Τομ. Ι,* Αθήνα: Υπουργείο Απασχόλησης και Κοινωνικής Πρόνοιας – ΕΚΕΠΙΣ. σελ. 59-84.

Ράπτης, Α. και Ράπτη, Α. (2006). *Μάθηση και Διδασκαλία στην Εποχή της Πληροφορίας. Συνολική Προσέγγιση. Α΄ Τόμος*. Αθήνα: Έκδοση Συγγραφέων.

Ράπτης, Α. και Ράπτη, Α. (2006). *Μάθηση και Διδασκαλία στην Εποχή της Πληροφορίας. Παιδαγωγικές Δραστηριότητες. B΄ Τόμος*. Αθήνα: Έκδοση Συγγραφέων.

Συνήγορος του Πολίτη. (2015). Προβλήματα στην υλοποίηση του δικαιώματος στην εκπαίδευση των παιδιών με αναπηρία ή/και με ειδικές εκπαιδευτικές ανάγκες (Διαθέσιμο: <http://www.synigoros.gr/resources/porisma-eidikh-agwgh.pdf> προσπελάστηκε στις 25/7/2016)