Πολεμώντας το τέρας της ανεργίας

Περιεχόμενο

Ενότητα: Ανεργία

Μάθημα: Πολιτική Παιδεία, ΑΟΘ

Τάξη: Α και Β ΓΕΛ, Γ ΕΠΑ.Λ

Διάρκεια: 90 λεπτά

Αριθμός Μαθητών: 20-25

Τόπος: Αίθουσα εργαστηρίου πληροφορικής

Απαιτούμενα Μέσα: Βιντεοπροβολέας, Λογισμικά (Adobeflash, Quizlet), φωτοτυπίες, Ηχεία

Προαπαιτούμενες γνώσεις: Βασικές οικονομικές έννοιες χρήμα, επιτόκιο, τράπεζα, Ευρωπαϊκή Ένωση, πληθωρισμός

Περιγραφή: Ένα εκπαιδευτικό μικροσενάριο για τη διδασκαλία της έννοιας της ανεργίας και των επιπτώσεών της.

Στόχος

Να κατανοήσουν οι μαθητές την έννοια της ανεργίας, τα είδη της καθώς επίσης και την ανάγκη καταπολέμησης του φαινομένου.

Σκοποί

**Γνωστικοί:** Οι μαθητές να μπορούν να διατυπώνουν την έννοια της ανεργίας.

Οι μαθητές να μπορούν να ονοματίζουν τα είδη της ανεργίας.

Οι μαθητές να μπορούν να διακρίνουν τις διαφορές μεταξύ των διαφόρων ειδών ανεργίας.

Οι μαθητές να μπορούν να απαριθμούν τις αρνητικές συνέπειες της ανεργίας.

Οι μαθητές να μπορούν να απαριθμούν μέτρα καταπολέμησης της ανεργίας.

**Κατανόησης:** Οι μαθητές να μπορούν να περιγράφουν τρόπους καταπολέμησης της ανεργίας.

Οι μαθητές να αναγνωρίζουν τον τρόπο σύνδεσης του επιπέδου των τιμών και των ποσοστών της ανεργίας.

**Εφαρμογής:** Οι μαθητές να μπορούν να μεταβάλλουν προς τη σωστή κατεύθυνση τα επιτόκια προκειμένου να διατηρηθεί σταθερό (λιγότερο του 2%) το επίπεδο αύξησης των τιμών και να μειωθεί το επίπεδο της ανεργίας.

**Ανάλυσης:** Οι μαθητές να αναγνωρίζουν πότε επιβάλλεται αύξηση και πότε μείωση των επιτοκίων, ώστε να διατηρείται σταθερό το επίπεδο των τιμών και χαμηλό το επίπεδο της ανεργίας.

**Σύνθεσης:** Οι μαθητές να μπορούν να χαράξουν σε συνθήκες προσομοίωσης τη δική τους νομισματική πολιτική, ώστε να διατηρηθεί σταθερό το επίπεδο των τιμών και χαμηλό το επίπεδο της ανεργίας.

**Αξιολόγησης:** Οι μαθητές να αναγνωρίζουν πότε και γιατί οι αποφάσεις τους δεν έφεραν τα αναμενόμενα αποτελέσματα στην προσομοίωση.

**Συναισθηματικοί:** Οι μαθητές να υιοθετήσουν κριτική στάση απέναντι στον τρόπο άσκησης της νομισματικής πολιτικής

**Ψυχοκινητικοί:** Οι μαθητές να συμμετάσχουν ενεργά στα παιχνίδια προσομοίωσης.

Οι μαθητές να συνεργαστούν σε ομάδες προκειμένου να λάβουν και να εφαρμόσουν τις αποφάσεις τους.

Μαθησιακές Δραστηριότητες

Η Κευνσιανή πολιτική για την καταπολέμηση της ανεργίας

Παρακολούθηση 2 λεπτά 25 μαθητές Παρουσία εκπαιδευτικού

Οι μαθητές παρακολουθούν ένα [βίντεο](https://drive.google.com/file/d/0B6naRBX_jIslUF9nWjJBZEFJRUE/view?usp=share_link&resourcekey=0-E9-1HjUI1PQHRMlIeoyQMw) σχετικά με τη βασική θεωρία του Τζον Κευνς.

*Συζήτηση 8 λεπτά 25 μαθητές Παρουσία εκπαιδευτικού*

Οι μαθητές συζητούν στη τάξη τα βασικά μέσα καταπολέμησης της ανεργίας, όπως αυτά προκύπτουν από τη βασική θεωρία του Τζ. Κέυνς. Ο εκπαιδευτικός κατευθύνει και συντονίζει τη συζήτηση.

*Εφαρμογή 20 λεπτά Ομάδες 4 μαθητών Παρουσία Εκπαιδευτικού*

Οι μαθητές καλούνται να μπούνε στη σελίδα του [OECD](http://www.oecd.org/) και να αναζητήσουν επικαιροποιημένα [στατιστικά στοιχεία](https://data.oecd.org/unemp/harmonised-unemployment-rate-hur.htm) για την ανεργία στις χώρες της Ευρωπαϊκής Ένωσης. Μελετούνε τα στατιστικά στοιχεία και συμπληρώνουμε σε ομάδες το ειδικά σχεδιασμένο για το συγκεκριμένο μάθημα [φύλλο εργασίας](https://docs.google.com/document/d/0B6naRBX_jIslWWJWSWJ1TkxoTTQ/edit?usp=share_link&ouid=104261582203051067805&resourcekey=0-MxRyZxshwXIBb12U64md8Q&rtpof=true&sd=true).

Ο εκπαιδευτικός κατευθύνει και βοηθάει τους μαθητές στην αναζήτηση των στοιχείων.

Tο παιχνίδι της νομισματικής πολιτικής: Νέος Στόχος η καταπολέμηση της ανεργίας

Διερεύνηση 20 λεπτά Ομάδες 4 μαθητών Παρουσία εκπαιδευτικού

Οι μαθητές σε ομάδες των τεσσάρων θα παίξουν ένα παιχνίδι προσομοίωσης, [Το παιχνίδι της νομισματικής πολιτικής](http://www.bankofgreece.gr/Pages/el/Bank/education.aspx), από το δικτυακό χώρο της [Τράπεζας της Ελλάδος.](http://www.bankofgreece.gr/Pages/default.aspx) Στόχος των μαθητών να διατηρήσουν τον πληθωρισμό σε επίπεδο χαμηλότερο του 2% αυξομειώνοντας το επιτόκιο και παράλληλα να μειώσουν τα επίπεδα της ανεργίας. Οι επιδόσεις των μαθητών αξιολογούνται από το λογισμικό της προσομοίωση κατά τη διάρκεια του παιχνιδιού, αλλά και στο τέλος συνολικά. Ο εκπαιδευτικός βοηθάει και καθοδηγεί τις ομάδες των μαθητών προκειμένου να ανταπεξέλθουν στις απαιτήσεις της προσομοίωσης. Οι μαθητές μπορούν να παίξουν το παιχνίδι περισσότερες από μία φορές.

Συνεργασία 15 λεπτά Ομάδες 4 μαθητών Παρουσία εκπαιδευτικού

Οι μαθητές συμπληρώνουν σε ομάδες των τεσσάρων το φύλλο εργασίας το οποίο έχει δημιουργηθεί με το εκπαιδευτικό λογισμικό [Quizlet](https://drive.google.com/open?id=1t0G4lk-qasQZYFP2ddo5jm-LmEQRLLZUZZ670eMmvny1Y9F_CcR0fQjuEpRbmsgzR77S6lMjg68P-fYB).

Συζήτηση 15 λεπτά 25 μαθητές Παρουσία εκπαιδευτικού

Στην ολομέλεια της τάξης μία ομάδα αναλαμβάνει να παρουσιάσει τις απαντήσεις της με τη χρήση του λογισμικού [Quizlet.](https://quizlet.com/_3j0lu4) Ο εκπαιδευτικός θα επιλέξει τον τρόπο παρουσίασης των απαντήσεων, ώστε να μη συμπίπτει με αυτόν του φύλλου εργασίας, δυνατότητα που παρέχει το λογισμικό Quizlet. Οι μαθητές συζητούν τυχόν διαφωνίες. Ο εκπαιδευτικός συντονίζει τη συζήτηση και επιλύει απορίες.

**Αξιολόγηση**

Η χρήση των συγκεκριμένων εκπαιδευτικών λογισμικών παρέχει στον εκπαιδευτικό τη δυνατότητα αξιολόγησης της μαθησιακής διαδικασίας σε όλη τη διάρκεια εφαρμογής του συγκεκριμένου σεναρίου. Ο εκπαιδευτικός μπορεί να γνωρίζει επακριβώς σε κάθε δραστηριότητα τις επιδόσεις της κάθε ομάδας των μαθητών. Επιπλέον, τα συγκεκριμένα εκπαιδευτικά λογισμικά δίνουν τη δυνατότητα επανατροφοδότησης, καθώς επιτρέπουν στους μαθητές να αξιολογήσουν την συγκεκριμένη δραστηριότητα.

**Επεκτασιμότητα**

Οι μαθητές θα εξοικειωθούν τόσο με τη χρήση συγκεκριμένων οικονομικών όρων, απαραίτητων για την ολοκλήρωση της εγκύκλιας ύλης, όσο και με τη χρήση διαδραστικού εκπαιδευτικού λογισμικού, γεγονός που θα συμβάλλει ενεργά στο να αυτονομηθούν κατά τη διάρκεια της εκπαιδευτικής διαδικασίας και να μάθουν πώς να μαθαίνουν. Παράλληλα, η εργασία σε ομάδες, θα τους επιτρέψει να καλλιεργήσουν δεξιότητες συνεργασίας απαραίτητες για την υλοποίηση πληθώρας εκπαιδευτικών σεναρίων και προγραμμάτων.